Et 26-årigt medlem af Loyal to Familia var påvirket af stoffer, da han åbnede ild mod tre helt tilfældige mennesker på Nørrebro. To personer blev ramt, den ene - en svensk kvinde - blev så alvorligt såret, at hun var i livsfare og måtte opereres. Det kom frem under et grundlovsforhør torsdag, hvor den 26-årige blev varetægtsfængslet i 27 dage.

Det 26-årige bandemedlem er karseklippet og har langt sort, skæg. Dermed ligner han til forveksling Loyal To Familias leder, Shuaib Khan. Han bliver ført ind i retten af betjente iført skudsikre veste. Selv er han iført en af politiets blå keddeldragter, fordi hans eget tøj - sorte bukser, sort trøje og sort maskering - er blevet konfiskeret af politiet som bevismateriale. På sine bare fødder er han iført sorte sutsko. Han gaber flere gange, mens anklageren læser op af de alvorlige sigtelse mod ham: To gange forsøg på manddrab samt ulovlig våbenbesiddelse.

Af anklagerens fremstilling af sagen fremgår det, at han var meget mere vågen, da han klokken et natten til tordag blev anholdt under mistanke for at have skudt to tilfældige personer på Nørrebro i København. Betjentene bemærkede, at den anholdte var tydeligt påvirket af stoffer.

»Han bad om at få noget at drikke. Han svedte og kunne ikke stå stille,« læste anklageren op.

Den 26-årige er et kendt medlem af banden Loyal To Familia. Han er en del af bandens hårde kerne, der holder til omkring Blågårds Plads på Nørrebro. Siden juni er han hele 48 gange blevet truffet af politiet sammen med andre medlemmer af Loyal To Familia. I politiets register står der desuden, at han har en stor tattovering med bokstaverne LTF.

I 2014 blev han idømt 2 år og ni måneders fængsel for grov vold, og han er siden blev dømt for vold og ulovlig besiddelse af en kniv og en strømpistol.

Under grundlovsforhøret nægtede han sig skyldig, men politiets beviser mod ham var så overvældende, at retsformanden lod ham fænsle uden betænkningstid.

En betjent fra Københavns Politi var blandt vidnerne, da den mistænkte ifølge politiet åbnede ild mod tre tilfældige personer på Nørrebro.

Det første offer havde været inde og købe en sodavand i en kiosk på hjørnet af Heimdalsgade og Nørrebrogade, da han så en fedladen person i sort tøj komme luntende på den anden side af Nørrebrogade. Personen havde en sort pistol med hvilken han sigtede på den forurettede.

»Hvad laver du, jeg er ikke en del af det her,« nåede offeret at råbe, inden der blev affyret to skud. Projektilerne gik ind i kioskdøren uden at ramme.

»Hjælp, nogen prøver st skyde mig,« råbte offeret til nogle forbipasserende.

To betjente var tilfældigvis i området for at udføre en anden politiforretning, og mens den ene var inde i en opgang, hørte den anden skudene. Han råbte pistolmanden an, men han stoppede ikke, så han eftersatte gerningsmanden. Med politiet i hælene løb pistolmanden ned ad Nørrebrogade med pistolen pegende foran sig. Da han nåede til Den Røde Plads afgav han igen skud.

Denne gang ramte han to cyklister. Den ene - en svensk kvinde bosiddende på Nørrebro - blev ramt i bagdelen. Projektilet gik ud gennem maven. Den anden cyklist blev strejfet på den ene underben, og trods sine skader gav han sig til at yde førstehjælp på den svenske kvinde. Hun måtte efterfølgende opereres i en time, og anklageren konstaterede, at hun havde været i livsfare. Hendes tilstand er nu stabil.

Ved Den Røde Plads lagde betjenten an til at skyde den mistænkte, men fordi han var for langt væk og der var andre forbipasserende, afgav han i stedet varselsskud. Det fik dog ikke den mistænkte til at stoppe. Han løb videre i retning af Nørrebro Skatepark. Efter nogle meters løb, hvor betjenten kun ganske kortvarigt mistede ham af syne, blev han fundet under en bil, hvor han gemte sig. Han blev herefter anholdt.

På ruten, hvor han havde løbet, fandt politiet hans sorte maskering, 11 patronhylstre og en pistol af mærket Glock 17 med tomt magasin.

Ved en ransagning af hans adresse fandt politiet en skudsikker vest og trøjer med LTFs logo.

Den anholdte blev varetægtsfængslet frem til 18. oktober.